KIRJALLINEN KYSYMYS P-3500/02

esittäjä(t): Roberta Angelilli (UEN) komissiolle

(2. joulukuuta 2002)

Aihe: Turvallisuus Rooman kouluissa

Syyskuussa 2002 UIL:n (Unione Italiana del Lavoro) eli Italian kansallisen työntekijäliiton koulujaosto julkisti koulurakennuksia koskevan neljännen vuosiraportin tulokset. Tiedot oli kerätty opetusministeriön 2001 aloittaman seurannan kautta noin 90 prosentista Italian kouluista.

Rakennusten turvallisuudesta on saatu äärimmäisen huolestuttavia tietoja, etenkin Lazion alueelta ja erityisesti Rooman kaupungista, jossa 558 peruskoulurakennuksesta 399 rakennusta ja 245:stä ylemmän asteen rakennuksesta 155 rakennusta ei ole saanut todistusta teknisten vaatimusten täyttymisestä, 80 prosenttia ei ole saanut paloturvallisuustodistusta ja 75 prosentilla ei ole todistusta hyväksyttävistä hygienia- ja terveysoloista.

Tarkastuksissa on käynyt ilmi, että jotkin koulurakennukset ovat romahtamaisillaan ja niissä on irtoamaisillaan olevia osia, sähkölaitteet eivät ole standardien mukaisia, tilat ovat kylmiä ja likaisia, ikkunat ja ovet surkeassa kunnossa. Jopa asbestia löytyy, vaikka se on kielletty monilla työpaikkaturvallisuutta koskevilla direktiiveillä (työntekijöiden suojelemisesta vaaroilta, jotka liittyvät asbestialtistukseen työssä, annettu direktiivi 83/477/ETY(1); toimenpiteistä työntekijöiden turvallisuuden ja terveyden parantamisen edistämiseksi työssä annettu direktiivi 89/391/ETY(2); työssä käytettäviä turvallisuus- ja/tai terveysmerkkejä koskevista vähimmäisvaatimuksista annettu direktiivi 92/58/ETY(3) jne.).

Myös Codacons, Italian kuluttajansuojayhdistys, on ilmoittanut Italian tasavallan syyttäjäviranomaiselle Rooman koulujen häpeällisestä tilasta.

Neuvosto vahvisti äskettäin yhteisen kannan 53/2002(4) Euroopan parlamentin ja neuvoston direktiivin antamiseksi työntekijöiden suojelemisesta vaaroilta, jotka liittyvät asbestialtistukseen työssä, annetun neuvoston direktiivin 83/477/ETY muuttamisesta. Talous- ja sosiaalikomitea antoi 11. heinäkuuta 2001 suuntaviivat(5) ja Euroopan parlamentti 20. syyskuuta 2001 päätöslauselman, joissa pyydettiin yhteisön strategian, puitedirektiivin sekä vihreän kirjan laatimista työturvallisuudesta. Voisiko komissio edellä olevan huomioon ottaen kertoa,

- onko Rooman kaupunki esittänyt suunnitelmia voimassa olevan lainsäädännön soveltamiseksi?

- onko saatavilla tutkimuksia tai asiakirjoja tämän alan lainsäädännön soveltamisesta EU:ssa?

- onko komissio edellä mainitun yhteisen kannan hyväksymisen yhteydessä toteutetun työmarkkinaosapuolten kuulemisen yhteydessä esittänyt erityistä kiinnostusta kouluasioihin?

(1) EYVL L 263, 24.9.1983, s. 25.

(2) EYVL L 183, 29.6.1989, s. 1.

(3) EYVL L 245, 26.8.1992, s. 23.

(4) EYVL C 269 E, 5.11.2002, s. 1.

(5) EYVL C 260, 17.9.2001, s. 97.

Anna Diamantopouloun komission puolesta antama vastaus

(14. tammikuuta 2003)

Italian viranomaiset ovat ilmoittaneet komissiolle toteuttamistaan toimenpiteistä seuraavien direktiivien siirtämiseksi kansalliseen lainsäädäntöön: työntekijöiden suojelemisesta vaaroilta, jotka liittyvät asbestialtistukseen työssä 19 päivänä syyskuuta 1983 annettu neuvoston direktiivi 83/477/ETY(1), toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annettu neuvoston direktiivi 89/391/ETY(2), työssä käytettäviä

turvallisuus- ja/tai terveysmerkkejä koskevista vähimmäisvaatimuksista (yhdeksäs direktiivin 89/391/ETY 16 artiklan 1 kohdassa tarkoitettu erityisdirektiivi) 24 päivänä kesäkuuta 1992 annettu neuvoston direktiivi 92/58/ETY(3) ja työpaikoille asetettavista turvallisuutta ja terveyttä koskevista vähimmäisvaatimuksista (ensimmäinen direktiivin 89/391/ETY 16 artiklan 1 kohdassa tarkoitettu erityisdirektiivi) 30 päivänä marraskuuta annettu neuvoston direktiivi 89/654/ETY(4). Direktiivien täytäntöönpanon valvonta kuuluu kansallisten viranomaisten toimivaltaan.

Niin muodoin kysymys siitä, onko Rooman kaupunki esittänyt suunnitelmia rakennusten muuttamisesta vastaamaan voimassa olevia työterveys- ja työturvallisuussäännöksiä kuuluu asianomaisen jäsenvaltion toimivaltaan.

Komissiolla ei ole käytössään yhteisön laajuista tutkimusta rakennusten muuttamisesta vastaamaan yhteisön tämän alan lainsäädäntöä.

Työntekijöiden suojelemisesta vaaroilta, jotka liittyvät asbestialtistukseen työssä, annetun neuvoston direktiivin 83/477/ETY tarkoituksena on suojella kaikkia mahdollisesti asbestille altistuvia työntekijöitä, siis myös opettajia. Suojelun vaikutus ulottuu luonnollisesti kaikkiin kyseisissä rakennuksissa oleviin henkilöihin, oppilaat mukaan luettuina, joten suojelu koskee myös heitä.

(1) EYVL L 263, 24.9.1983.

(2) EYVL L 183, 29.6.1989.

(3) EYVL L 245, 26.8.1992.

(4) EYVL L 393, 30.12.1989.